google/wiki40b huggingface dataset:
Αλέξια

Βιογραφία

Γεννήθηκε στην Αμμόχωστο της Κύπρου όπου και έζησε τα πρώτα παιδικά της χρόνια ως τον Αύγουστο του 1974 που η τουρκική εισβολή ανάγκασε την οικογένεια της μαζί με χιλιάδες ανθρώπους, να φύγουν ως πρόσφυγες.
Συμμετείχε 2 φορές στον διαγωνισμό της Eurovision εκπροσωπώντας την Κύπρο. Το 1982 πήγε για σπουδές σε Πανεπιστήμιο στη Βοστώνη για σπουδάσει τζαζ μουσική, το Berklee College of Music, από το οποίο και αποφοίτησε το 1985. Το πρώτο της single στην Αμερική «I Am Siam»(CBS), ανέβηκε στα charts, Top 100 της Αμερικής. Τα τελευταία χρόνια ζει και εργάζεται στο Λος Άντζελες.

Η Αλέξια στο CNN

1998 Μάιος - Προβάλλεται παγκοσμίως η εκπομπή του CNN αφιερωμένη στην Αθήνα και στη τέχνη της Ελλάδας. Ένα τηλεοπτικό ντοκιμαντέρ – αφιέρωμα, στο οποίο εμφανίζεται η Αλέξια ως μια σημαντική τζαζ φωνή της χώρας μας. Το τραγούδι που προβλήθηκε στην εκπομπή είναι «Το τραίνο φεύγει στις Οκτώ» του Μ. Θεοδωράκη ερμηνευμένο άρτια από την Αλέξια σε στέκι του Ψυρρή. Το ντοκιμαντέρ έκανε το γύρο του κόσμου τηλεοπτικώς μέσα από τη συχνότητα του CNN.

Νέος Τζαζ δίσκος

Ο νέος jazz δίσκος Birds have to fly, πρόκειται να κυκλοφορήσει παγκόσμια σύντομα. Η Αλέξια ερμηνεύει τζαζ σε στίχους της ιδίας και σε συνθέσεις του σαξοφωνίστα Peter Massink. Ο δίσκος θα περιλαμβάνει το τραγούδι "As a last Resort" το οποίο είναι το ομώνυμο τραγούδι στο φίλμ Νουάρ "As a last Resort", του σκηνοθέτη Κωνσταντίνου Ησαία. Ο δίσκος ξεκίνησε να γράφεται στις αρχές του  2000 και ολοκληρώθηκε το 2012. Ηχογραφήθηκε κυρίως στο Μόναχο αλλά και στην Αθήνα, Θεσσαλονίκη και Λος Άντζελες. Στον δίσκο παίζουν εξαιρετικοί μουσικοί της τζαζ από όλα τα μέρη του κόσμου.

Sacred Whispers στο Los Angeles Greek Festival

2012- Το φίλμ Νουάρ "Sacred Whispers" του σκηνοθέτη Κωνσταντίνου Ησαία με πρωταγωνίστρια την Αλέξια επιλέχτηκε στο επίσημο πρόγραμμά του Los Angeles Greek Festival με υποψηφιότητα στα βραβεία Orpheus.

Must Save The Day (Re-miX)

2012- H Αλέξια σε μια μουσική παραγωγή του σκηνοθέτη Κωνσταντίνου Ησαία συνεργάζεται με τον θρυλίκο dj Robin Skouteris σε ενα μυστηριακό Remix του τραγουδιού Must Save The Day. Η original εκτέλεση προέρχεται από το τριπλο αλμπουμ  "Re-bE" και από το Soundtrack "Sacred Whispers".
Νύσσα (κόρη Μιθριδάτη ΣΤ΄)

Βιογραφικά στοιχεία

Η μοναδική αναφορά στο πρόσωπό της παρέχεται από τον ιστορικό Αππιανό, ο οποίος παρέχει πολύτιμο ιστορικό υλικό αναφορικά με τους πολέμους που διεξήγαγε ο πατέρας της εναντίον των Ρωμαίων. Σε κάποια χρονική στιγμή που παραμένει μυστήριο για τους σύγχρονους μελετητές η Νύσσα και η αδερφή της, η Μιθριδάτις, αρραβωνιάστηκαν με τη διαμεσολάβηση του πατέρα τους δύο από τους διεκδικητές του θρόνου της Πτολεμαϊκής Αιγύπτου: ο ένας τελικά βασίλεψε με το όνομα Πτολεμαίος ΙΒ΄ Αυλητής (πατέρας της διάσημης Κλεοπάτρας), ενώ ο δεύτερος, επίσης Πτολεμαίος, ήταν ο τελευταίος βασιλιάς της Κύπρου πριν την κατάκτησή της από τους Ρωμαίους. Η αφήγηση του Αππιανού δεν διευκρινίζει ποια κοπέλα αρραβωνιάστηκε ποιον βασιλιά.
Εντούτοις ο γάμος αυτός δεν είχε πραγματοποιηθεί την περίοδο που ο Μιθριδάτης αποκλείστηκε στο Παντικάπαιον, δίχως ελπίδα διάσωσης του ατόμου του από τους Ρωμαίους. Τα δύο κορίτσια εξακολουθούσαν να διαμένουν μαζί του. Όταν τους ανακοίνωσε την πρόθεσή του να αυτοκτονήσει με δηλητήριο (63 π.Χ.), εκείνα επέμειναν έντονα να μοιραστούν την τραγική του μοίρα και δεν τον άφησαν να δοκιμάσει προτού πάρουν οι ίδιες μία δόση. Τα αποτελέσματα υπήρξαν άμεσα επάνω τους, ωστόσο ο Μιθριδάτης κατέφυγε στο θάνατο με σπαθί όταν το δηλητήριο απέτυχε να τον σκοτώσει. Αξιοσημείωτα ο Δίων Κάσσιος αποδίδει το θάνατο του βασιλιά σε δολοφονία, αφού ωστόσο είχε προλάβει να θανατώσει τα κοντινά του πρόσωπα με δηλητήριο.
Νίστορα Ιωαννίνων

Γεωγραφία - Αξιοθέατα

Η Νίστορα βρίσκεται στα νοτιοανατολικά του νομού και κοντά στην επαρχιακή οδό Ιωαννίνων - Συρράκου. Απέχει 24,5 χλμ. ΝΑ. της πόλης των Ιωαννίνων και 32 χλμ. Δ. από τα Πράμαντα. Αξιοθέατα της περιοχής είναι ο ιερός ναός της Φανερωμένης που βρίσκεται στον ομώνυμο λόφο, στο δρόμο προς το γειτονικό Φορτόσι. Πρόκειται για τρίκλιτη βασιλική με τρούλο που σύμφωνα με την τοπική  παράδοση κτίστηκε από τον Κοσμά τον Αιτωλό και στο εσωτερικό της έχει τοιχογραφίες του 1787. Από το 1964 έχει κηρυχθεί αρχαίο μνημείο.

Ονομασία - Διοικητικά

Σύμφωνα με την τοπική παράδοση λίγο πιο έξω από το χωριό Κωστήτσι, στην τοποθεσία "Λάτη", υπήρχε ένας μεγάλος οικισμός, το Λάτιο, ο οποίος μαστίζονταν από λοιμό. Από αυτόν τον λοιμό, επέζησαν μόνο τέσσερα αδέλφια που ονομάζονταν Κώστας, Νέστορας, Πέτρος και Φώτης. Τα τέσσερα αυτά αδέλφια έχτισαν τα χωριά που φέρουν ακόμα και σήμερα το όνομά τους, με διάφορες παραφθορές βέβαια, δηλαδή «Κωστήτσι» (Κώστας), «Νίστορα» (Νέστορας), «Πάτερο» (Πέτρος) και «Φορτόσι» (Φώτης). Ως οικισμός αναγνωρίστηκε επίσημα, μετά την απελευθέρωση της Ηπείρου, το 1919 ως μέρος της τότε κοινότητας Κορύτιανης. Σύμφωνα με το πρόγραμμα Καλλικράτης, μαζί με τους οικισμούς Κωστήτσι, Φορτόσι και  Πάτερο αποτελούν τη τοπική κοινότητα Φορτοσίου που ανήκει στη δημοτική ενότητα Κατσανοχωρίων του Δήμου Βορείων Τζουμέρκων και σύμφωνα με την απογραφή 2011, έχει πληθυσμό 10 κατοίκους.
Κανονικότητα διαλύματος

Χρήσεις της κανονικότητας

Η κανονικότητα χρησιμοποιείται στην αναλυτική χημεία και ιδιαίτερα στην ογκομετρία. Γιατί από τον όγκο του διαλύματος που καταναλώθηκε για την πλήρη αντίδραση και την κανονικότητά του βρίσκεται η κανονικότητα ενός άλλου διαλύματος εφόσον είναι γνωστός ο όγκος που χρησιμοποιήθηκε για την αντίδραση μεταξύ τους.
Γιώργος Γιαννιάς

Προεπαναστατικά χρόνια

Πριν τον Αγώνα ο Γιαννιάς δρούσε ως κλεφταρματολός και είχε αναπτύξει κακές σχέσεις με τους Τουρκαλβανούς που είχαν ως προπύργιο τους το χωριό Λάλα της Ηλείας, όπως και ο πατέρας του. Το 1818 εντάχθηκε στη Φιλική Εταιρία, σύμφωνα με τα αρχεία της τσαρικής αστυνομίας.
BBC Arabic Television

Ιστορικό

Το BBC Arabic Television δεν είναι το πρώτο κανάλι του BBC στη Μέση Ανατολή. Το προηγούμενο κανάλι είχε κλείσει στις 21 Απριλίου του 1966, μετά από δύο χρόνια εκπομπής. Το κανάλι έκλεισε μετά από τη προβολή ενός επεισοδίου της σειράς Panorama, το οποίο είχε λογοκριθεί από τη κυβέρνηση της Σαουδικής Αραβίας. Όταν το κανάλι έκλεισε οι περισσότεροι εργαζόμενοι πήγαν να εργαστούν στο Al Jazeera. που είναι ο κύριος ανταγωνιστής του BBC.
Επεξεργασία εικόνας

Επεξεργασία εικόνας ονομάζεται κάθε μορφή αλγοριθμικής επεξεργασίας, ανάλυσης και χειρισμού ψηφιακών δεδομένων εικόνας ή βίντεο, όπως και το σχετικό επιστημονικό πεδίο της πληροφορικής. Στην επεξεργασία εικόνας, τόσο η είσοδος όσο και η έξοδος των υπολογισμών είναι δεδομένα εικόνας / βίντεο (έγχρωμα, ασπρόμαυρα ή σε αποχρώσεις του γκρίζου). Από την επεξεργασία εικόνας εκπορεύονται επίσης και αλγόριθμοι ανάλυσης / κατανόησης εικόνας, αλλά εκεί υφίσταται επικάλυψη με το συγγενές γνωστικό πεδίο της τεχνητής νοημοσύνης ονόματι μηχανική όραση. Μεγάλο μέρος του επιστημονικού υποβάθρου της επεξεργασίας εικόνας παρέχεται από την επεξεργασία σήματος, καθώς η ψηφιακή εικόνα μπορεί να θεωρηθεί διδιάστατο χωρικό σήμα και το βίντεο τριδιάστατο χωροχρονικό σήμα.
Εθνική Μπαρμπάντος (ποδόσφαιρο ανδρών)

Η Εθνική Μπαρμπάντος είναι η εθνική ομάδα ποδοσφαίρου του Μπαρμπάντος. Ελέγχεται από την Ποδοσφαιρική Ομοσπονδία Μπαρμπάντος. Έδρα της ομάδας είναι το Barbados National Stadium. Δεν έχει προκριθεί ποτέ σε τελική φάση κάποιας σημαντικής, διεθνούς διοργάνωσης. Το 2005 κατέλαβε την 4η θέση στο Caribbean Cup.
Ιζιασλάβ Β΄ του Κιέβου

Βιογραφία

Ήταν γιος του Μστισλάβ Α΄ πρίγκιπα του Νόβγοροντ, Ροστόβ και μεγάλου πρίγκιπα του Κιέβου και της Χριστίνας των Στένκιλ, κόρης τού Ίνγκε Α΄ της Σουηδίας.
Βαπτίστηκε Παντελεήμων. Όταν απεβίωσε ο πατέρας του, ο Οίκος του χωρίστηκε σε δύο κλάδους: τού Ιζιασλάβ Β΄ πριγκίπων του Κιέβου και τού Γιούρι Α΄ τού μακρόχειρος, τού οποίου οι απόγονοι ήταν πρίγκιπες του Βλαντίμιρ και αργότερα της Μόσχας.
Ανέλαβε πρίγκιπας του Περεγιασλάβλ (!132, 43-45), τού Τούροβ (1132-34), τού Ροστόβ (1134), της Βολινίας (!134-42) και μεγάλος πρίγκιπας τού Κιέβου (1146-49, 51-54).
Έξυπνη κάρτα

Έξυπνη κάρτα (smart card) είναι μια κάρτα, η οποία μοιάζει πολύ εξωτερικά με τη γνωστή πιστωτική κάρτα. Εσωτερικά, όμως, διαφέρει σημαντικά από αυτήν. Η πιστωτική κάρτα είναι ένα απλό κομμάτι πλαστικού, στο οποίο έχει ενσωματωθεί μια μαγνητική ταινία (magnetic stripe), στην οποία είναι εγγεγραμμένα κάποια 
στοιχεία του χρήστη. Η έξυπνη κάρτα, αντίθετα, ενσωματώνει ένα μικροεπεξεργαστή, ο οποίος βρίσκεται κάτω από μια επαφή από χρυσό, προσαρμοσμένο στη μια πλευρά της. Η βασική διαφορά των δύο τύπων καρτών 
είναι ότι, ενώ τα δεδομένα στη μαγνητική ταινία είναι εύκολο να παραλλαχθούν ή και να διαγραφούν (ακόμη και τυχαία), αυτό δεν είναι δυνατό στην έξυπνη κάρτα, γιατί ο μικροεπεξεργαστής της δεν περιέχει δεδομένα για το χρήστη: O μικροεπεξεργαστής της κάρτας και ο υπολογιστής, με τον οποίο συνδέεται, επικοινωνούν πριν ο μικροεπεξεργαστής επιτρέψει την πρόσβαση στα δεδομένα που περιέχονται στη μνήμη της κάρτας. Με τον τρόπο αυτό αποτρέπεται η παράχάραξη των δεδομένων κι έτσι ο χρήστης διασφαλίζεται, αν η κάρτα του βρεθεί σε διαφορετικά από τα δικά του χέρια.
Η τροφοδοσία της κάρτας με ενέργεια εξασφαλίζεται από τον αναγνώστη έξυπνης κάρτας (smart card reader), στον οποίο εισάγεται η κάρτα προκειμένου να χρησιμοποιηθεί. Αυτός μπορεί να επικοινωνήσει με κάποιο κεντρικό υπολογιστή, όπου υπάρχουν τα στοιχεία του χρήστη, προκειμένου να εξασφαλιστεί η πρόσβαση σε δεδομένα.
H μνήμη RAM μιας έξυπνης κάρτας έχει μέγεθος μέχρι 8 Kbytes, η μνήμη ROM μέχρι 346 Kbytes, η μνήμη PROM (προγραμματιζόμενη ROM) μέχρι 256 kbytes. Ο μικροεπεξεργαστής είναι συνήθως 16 bytes, ενώ υποστηρίζει μικρή ομάδα εντολών (εξασφαλίζοντας μικρό μέγεθος), κυρίως αυτών που είναι απαραίτητες για την επικοινωνία με τον αναγνώστη καρτών / υπολογιστή και την κρυπτογράφηση των περιεχόμενων δεδομένων.
Ανδρέας Γεωργιάδης (ζωγράφος, 1972)

Βιογραφία

Ο Ανδρέας Γεωργιάδης γεννήθηκε στη Θεσσαλονίκη το 1972. Ζει και εργάζεται στον Υμηττό. Σπούδασε Γραφιστική στη Σ.Γ.Τ.Κ.Σ. (ΤΕΙ Αθήνας). Παρακολούθησε ως υπότροφος του Ι.Κ.Υ. μαθήματα εικονογράφησης στο Institut d' Arts Visuels στην Orléans στη Γαλλία. Διδάχθηκε ζωγραφική με δάσκαλο τον Γιώργο Ρόρρη στην «Άποψη» (2000-2002) και στο «Σημείο» (2002-2006). Έχει πραγματοποιήσει δέκα ατομικές εκθέσεις στην Ελλάδα και το εξωτερικό, αποσπώντας σημαντικές διακρίσεις, και έχει συμμετάσχει σε πολλές σημαντικές ομαδικές. Έργα του βρίσκονται σε δημόσιες και ιδιωτικές συλλογές. Έχει φιλοτεχνήσει με έργα του βιβλία και δίσκους. Ανήκει στην καλλιτεχνική ομάδα της Μικρής Άρκτου.
Από το 2017 ασχολείται συστηματικά με τη σκηνογραφία για το θέατρο.
Ζουβεντούτ Μπαδαλόνα

Ιστορία

Η Ζουβεντούτ υφίσταται ως σύλλογος καλαθοσφαίρισης από τις 30 Μαρτίου του 1930, όταν και ιδρύθηκε στη Μπαδαλόνα της Ισπανίας ως Πένια Σπίριτ οφ Μπαδαλόνα (Penya Spirit of Badalona). Εκτός από την καλαθοσφαίριση, ο σύλλογος διέθετε τμήματα ποδηλασίας, πινγκ-πονγκ και ποδοσφαίρου, αρχικά. Το 1939, μετονομάστηκε σε Κλουμπ Γιοβεντούδ Μπαδαλόνα (Club Juventud Badalona). Από το 1940, το τμήμα καλαθοσφαίρισης αποτελούσε το κύριο άθλημα του συλλόγου, με χρώματα το πράσινο και το μαύρο.
Μεταξύ του 1950 και του 1970, ο σύλλογος είχε μεγάλη αντιπαλότητα με τη Ρεάλ Μαδρίτης και με τις άλλες γειτονικές ομάδες. To 1978 η ομάδα άλλαξε το όνομά της στο καταλανικό Κλουμπ Ζουβεντού Μπαδαλόνα (Club Joventut Badalona). Κατά τη διάρκεια της δεκαετίας του 1980, του 1990 και του 2000, η Ζουβεντούτ διένυσε την καλύτερη περίοδο της ιστορίας της.
Η Ζουβεντούτ είναι μία από τις μόλις τρεις ομάδες, μαζί με την Εστουδιάντες και τη Ρεάλ Μαδρίτης που αγωνίζονται ανελλειπώς στην κορυφαία κατηγορία της Ισπανίας (Liga ACB). Η Ζουβεντούτ θεωρείται ότι έχει τα καλύτερα τμήματα υποδομής στην Ευρώπη. Παίκτες όπως τα αδέρφια Γιοφρέσα, ο Ζόρντι Βιγιακάμπα, ο Ρούντι Φερνάντεθ και ο Ρίκι Ρούμπιο ξεκίνησαν την καριέρα τους στις ομάδες νέων της Ζουβεντούτ.
Η Ζουβεντούτ ήταν η πρώτη καταλανική και η δεύτερη ισπανική ομάδα που κέρδισε τον τίτλο της Ευρωλίγκας. Το 1994, η "Λα Πένια" στέφθηκε πρωταθλήτρια Ευρώπης με έναν εντελώς απροσδόκητο τρόπο (τρίποντο του Κορνήλιους Τόμπσον στα τελευταία δευτερόλεπτα του αγώνα), νικώντας στον τελικό που διεξήχθει στο Γιάντ Ελιάου του Τελ Αβίβ, τον Ολυμπιακό του Γιάννη Ιωαννίδη και των Ζάρκο Πάσπαλ και Ρόι Τάρπλεϊ με σκορ 59-57. Το 2008, η DKV Ζουβεντού κέρδισε το τρόπαιο του Γιούροκαπ μετά τη νίκη επί της Ακασβάγιου Χιρόνα με 54–79. Η Ζουβεντού έχει κερδίσει επίσης δύο Κύπελλα Κόρατς κατά τα έτη 1981 και 1990 (απέναντι στις ιταλικές Καρέρα Βενέτσια και Σκαβολίνι Πέζαρο).
Το διάστημα 2011–2016, η εμπορική ονομασία του συλλόγου ήταν FIATC Joventut, από την ισπανική ασφαλιστική εταιρεία FIATC. Το 2016, η εμπορική ονομασία του συλλόγου ήταν πλέον Divina Seguros Joventut, λόγο της υφιστάμενης χορηγίας από την Divina Pastora Seguros.
Ανθρακόνημα

Το ανθρακόνημα ή ίνες άνθρακα είναι υλικό το οποίο αποτελείται από ίνες κυρίως άνθρακα. Οι ίνες αποτελούνται από άτομα άνθρακα των οποίων οι δεσμοί είναι περίπου παράλληλοι με τον άξονα της ίνας, γεγονός που προσδίδει στο ανθρακόνημα υψηλή στιβαρότητα και αντοχή σε θραύση και χαμηλό συντελεστή θερμικής διαστολής. Λόγω αυτών των ιδιοτήτων, σε συνδυασμό με το χαμηλό βάρος και την αντοχή στα χημικά, τα ανθρακονήματα αρχίζουν να χρησιμοποιούνται όλο και περισσότερο στην αεροναυπηγική, τη πολιτική μηχανική και την κατασκευή οχημάτων. Παρόλα αυτά, η χρήση τους περιορίζεται στο ότι η παραγωγή τους είναι πολύ πιο δαπανηρή από ότι η παραγωγή υαλοβάμβακα ή ινών από πλαστικό. Για την παραγωγή των ανθρακονημάτων χρησιμοποιείται πολυακριλονιτρίλιο (ΡΑΝ), ίνες τεχνητού μεταξιού (rayon) και πίσσα. Κατά τη διάρκεια της παραγωγής είναι δυνατή η μεταβολή των θερμοκρασιών με τέτοιο τρόπο ώστε να παραχθούν ίνες με διάφορες ιδιότητες.
Αλλυωντίτης

Εμφάνιση, παραγενέσεις

Εμφανίζεται ως δευτερογενές ορυκτό σε γρανιτικούς πηγματίτες προερχόμενο από εξαλλοιώσεις τριφυλλίτη, ετεροσίτη, πουρπουρίτη, ενώ ανευρίσκεται και σε φωσφορούχα συσσωματώματα μέσα σε σχιστολίθους. Ορυκτά με τα οποία σχετίζεται είναι ο τριφυλλίτης, ο αροϊαδεΐτης, ο βολφεΐτης και ο σιδηροπυρίτης.
Δεν είναι ιδιαίτερα σπάνιο ορυκτό, ανευρισκόμενο στις ΗΠΑ (πολιτείες Νότια Ντακότα και Νιού Χαμσάιρ, στη Γαλλία (περιοχή Chanteloube), την Τσεχία, τη Βρετανία (Κορνουάλη), το Μαρόκο, τον Καναδά και τη Ναμίμπια. Δεν έχει αναφερθεί ύπαρξή του στην Ελλάδα.
Πρωτάθλημα πετοσφαίρισης Β' εθνικής κατηγορίας ανδρών 2011-2012

Το πρωτάθλημα βόλεϊ της Β' Εθνικής κατηγορίας για την περίοδο 2011−12 ήταν το τελευταίο στην ιστορία της διοργάνωσης, καθώς από την περίοδο 2012-13 θα καταργηθεί. Στο πρωτάθλημα μετείχαν 26 ομάδες χωρισμένες σε τρεις ομίλους. Δεκαέξι ομάδες κέρδισαν την άνοδο στην Α2 κατηγορία, ενώ οι υπόλοιπες δέκα υποβιβάστηκαν στα πρωταθλήματα των τοπικών ενώσεων.
Μαρλένε Φαβέλα

Βιογραφία

Ο πατέρας της είναι Μεξικανός και η μητέρα της από τη Βενεζουέλα, η οποία έχει ισπανικές και λιβανέζικες ρίζες. Ξεκίνησε την καριέρα της ως μοντέλο και στην πορεία στράφηκε στο προσωπικό της Televisa, κάνοντας την πρώτη της εμφάνιση δίνοντας τη φωνή της σε ένα πρόγραμμα κινουμένων σχεδίων με τίτλο "Camarón que se duerme...". Μετά από καιρό άρχισε να συμμετέχει σε τηλενουβέλες όπως για παράδειγμα οι: "La casa en la playa", "Carita de ángel", "La intrusa" και "Entre el amor y el odio", ενώ άγγιξε την επιτυχία με την σειρά "Gata salvaje" (Κορίνα, η αγριόγατα), στην οποία πρωταγωνίστησε για πρώτη φορά, αφού προηγουμένως συμμετείχε μόνο σε σειρές με δευτερεύοντες ρόλους.
Επιπλέον, έχει εργαστεί στο θέατρο με ηθοποιούς όπως η Ελένα Ρόχο (Helena Rojo) και ο Χούλιο Αλεμάν (Julio Alemán), στις παραστάσεις "Sueños" και "Se infiel". Ακόμα, έχει συμμετάσχει ως παρουσιάστρια ενός προγράμματος με το όνομα "Meridiano X".
Έπειτα, και πάντα σε τηλενουβέλες, πήρε μέρος στο "Velo de novia", και μετά από χρόνια στη σειρά "Rubi", με το ρόλο της Σόνια.
Μετά από αυτές τις εμφανίσεις πρωταγωνίστησε στη σειρά "Contra viento y marea" (Πεντάμορφη), με το ρόλο της Νατάλια Ρίος.
Πρωταγωνίστησε στην τηλενουβέλα "Zorro, la espada y la rosa", η οποία είναι το πιο φιλόδοξο επίτευγμα της καριέρας της μέχρι σήμερα. Η τηλενουβέλα αυτή ήταν μια συνεργασία της Telemundo και είχε ένα από τα καλύτερα κάστ.
Το 2007, δούλεψε μαζί με την "Λουσία Μέντες" (Lucía Méndez) στο "Amor sin maquillaje". Εργάστηκε στην ταινία "Play Ball", η οποία παράχθηκε στην Δομινικανή Δημοκρατία και προβλήθηκε το 2008.
Στο Χόλιγουντ έχει παίξει ένα ρόλο στην ταινία "Species IV: The Awakening".
Πάτρικ Ρόθφας

Βιογραφία

Ο Πάτρικ Ρόθφας γεννήθηκε στο Μάντισον της πολιτείας Ουισκόνσιν. Απέκτησε το πτυχίο του στην Αγγλική Φιλολογία από το Πανεπιστήμιο του Ουισκόνσιν-Stevens Point (αγγλικά: University of Wisconsin- Stevens Point) το 1999, ύστερα από εννεαετή φοίτηση και συνεχείς αλλαγές κατευθύνσεων. Κατά τη διάρκεια της φοίτησης  του στο Stevens Point,  ξεκίνησε να γραφεί την σατιρική στήλη συμβουλών, ”The College Survival Guide” για την πανεπιστημιακή εφημερίδα, The Pointer. Παράλληλα με τις λοιπές δραστηριότητες του,  εκείνη την περίοδο,  είχε αρχίσει  και την συγγραφή  της σειράς μυθιστορημάτων The Kingkiller Chronicle, την οποία είχε σκοπό αρχικά να την εκδόσει  ως ένα αυτόνομο μυθιστόρημα. Το 2000 ξεκίνησε τις μεταπτυχιακές σπουδές του στο Washington State University  πάνω στην Αγγλική Λογοτεχνία, τις οποίες ολοκλήρωσε επιτυχώς το 2002. Ακολούθως, επέστρεψε στο Stevens Point, για να διδάξει . Επίσης το 2002, κέρδισε στον διαγωνισμό  Writers of the Future με μία σύντομη ιστορία , η οποία έφερε τον τίτλο “The Road to Levinshir” και αποτελούσε απόσπασμα του εώς τότε ανέκδοτου δεύτερου τόμου της σειράς The Kingkiller Chronicle, The Wise Man’s Fear. Το 2006, πούλησε στον εκδοτικό οίκο DAW Books το μυθιστόρημα και πρώτο τόμο της προαναφερθείσας σειράς, The Name of the Wind, το οποίο εκδόθηκε το 2007, κερδίζοντας το βραβείο Quill και μπαίνοντας στη λίστα των μπεστ σέλλερς των New York Times.
Μετά την επιτυχία που γνώρισε με την έκδοση του πρώτου του βιβλίου, αναγκάστηκε να παρατήσει την διδασκαλία με σκοπό να εστιάσει στην συγγραφή.
Ο δεύτερος τόμος της σειράς Τhe Kingkiller Chronicle, Τhe Wise Man's Fear, εκδόθηκε τον Μάρτιο του 2011 και κατάφερε να κατακτήσει την πρώτη θέση στη λίστα των μπεστ σέλλερς των New York Times.
Από το 2008, έχει ξεκινήσει έναν φιλανθρωπικό έρανο ονόματι Worldbuilders και τα χρήματα, τα οποία έχουν συγκεντρωθεί, έχουν κυρίως δοθεί στην φιλανθρωπική οργάνωση Heifer International.
Τον Αύγουστο του 2012, ξεκίνησε ένα μηνιαίο podcast, οχτώ επεισοδίων, με θέμα  τα μυθιστορήματα φαντασίας, ονόματι “The Story Board”, στο οποίο έχουν συμμετάσχει συγγραφείς όπως ο Terry Brooks (συγγραφέα της σειράς Shannara) και ο Brandon Sanderson (συγγραφέα της σειράς Mistborn).
Το 2014, ο κ. Ρόθφας άρχισε να συνεργάζεται με τον James Ernest (σχεδιαστή παιχνιδιών) για να δημιουργήσει ένα παιχνίδι αφηρημένης στρατηγική που ονομάζεται Tak, το οποίο βασίζεται σε ένα παιχνίδι που εμφανίζεται στο βιβλίο του Τhe Wise Man's Fear.
Τον Ιούνιο του 2015, ο ίδιος και ο Max Temkin δημιούργησε ένα podcast που ονομάζεται “Unattended Consequences”, το οποίο αποτελούσε μια σειρά τηλεφωνικών συνομιλιών μεταξύ των δύο ανδρών με μη συγκεκριμένο θέμα συζήτησης.
Ο κ. Ρόθφας ζει μαζί με την φίλη του, Σάρα, και τα δύο τους παιδιά.
Αλέξανδρος Αργυρόπουλος

O Αλέξανδρος Γ. Αργυρόπουλος (1883-1962) γεννήθηκε στο Λονδίνο όταν ο πατέρας του υπηρετούσε ως πρέσβης στη Μ. Βρετανία. Υπήρξε γεωπόνος. Δημιούργησε σημαντικές συλλογές, όχι μόνο των πρώτων ελληνικών εκδόσεων, αλλά και των γραμματοσήμων της Σάμου, καθώς και ελληνικής ταχυδρομικής ιστορίας. Εξέθετε τις συλλογές του σε διεθνείς εκθέσεις από το 1930. Το 1953, στη Λισαβόνα, απέσπασε το Grand Prix στην Γενική Κατηγορία Συναγωνισμού. Δύο χρόνια αργότερα, στη Στοκχόλμη, βραβεύθηκε με την ύψιστη βράβευση, το Grand Prix στην Classe d’ Honneur της FIP.
Υπήρξε μεγάλος μελετητής και δημοσίευσε πολλά και σημαντικά άρθρα τόσο στη Φιλοτέλεια, όσο και σε έγκυρα περιοδικά του εξωτερικού. Από το 1953 υπήρξε συνεπιμελητής της Φιλοτέλειας. Το σημαντικότερο είναι ότι το 1929 υπήρξε ο βασικός συντάκτης στο ελληνικό τμήμα του Kohl Briefmarken Handbuch.
Υπήρξε από τα πρώτα μέλη της Ελληνικής Φιλοτελικής Εταιρείας και αργότερα της Βασιλικής Φιλοτελικής Εταιρείας του Λονδίνου. Το 1954 κλήθηκε να υπογράψει τη Δέλτο των Διαπρεπών Φιλοτελιστών (Roll of Distinguished Philatelists). Το 2013, ο Αντώνης Βιρβίλης τον ακολούθησε ως δεύτερος Έλληνας που υπέγραψε τη Δέλτο.
Μοναστηράκι Αρκαδίας

Γεωγραφία - Τοποθεσία

Το χωριό βρίσκεται χτισμένο στο δυτικό μέρος του βόρειου τμήματος της Αρκαδίας και σε υψόμετρο περίπου 600 μέτρων πάνω από την επιφάνεια της θάλασσας. Χαμηλότερα από τον οικισμό και στα δυτικά αυτού ρέει το ρέμα Βολιμοίρη, ενώ στα ανατολικά ρέει το ρέμα Άρση (ή Πατσουριά)· στα νοτιοανατολικά έξω από το χωριό συμβάλουν μεταξύ τους.
Όμορα χωριά με το Μοναστηράκι είναι ο Βούτσης και το Βιδιάκι, ευρισκόμενα νοτιοανατολικά και βορειοδυτικά αυτού αντιστοίχως. Το χωριό απέχει μέσω του οδικού δικτύου 11 χιλιόμετρα από το κεφαλοχώρι της Κοντοβάζαινας και 92 χιλιόμετρα από την πόλη της Τρίπολης.

Αξιοθέατα, ναοί και μνημεία

Στο χωριό ήταν χτισμένος ο πύργος του Αλή Φαρμάκη, όπου σήμερα διασώζονται μόνο λείψανα αυτού. Στην περιοχή υπάρχουν τα παραδοσιακά πετρόχτιστα γεφύρια Κρεμμυδούς και Τρανής Βρύσης και Βρυσούλας. Στο Μονοαστηράκι υπάρχει τοποθετημένος ανδριάντας του οπλαρχηγού της Επανάστασης του 1821, Θεόδωρου Κολοκοτρώνη. 
Εκκλησίες του χωριού είναι η Κοίμηση της Θεοτόκου (κτήση 1857), ο Άγιος Ιωάννης και ο Άγιος Νικόλαος.

Οικονομία

Η τοπική οικονομία βασίζεται στον πρωτογενή τομέα παραγωγής και οι μόνιμοι κάτοικοι του χωριού απασχολούνται κατά κύριο λόγο με την κτηνοτροφία και την γεωργία.

Διοικητική εξέλιξη

Στις 24/04/1835 το Μοναστηράκι προσαρτήθηκε στον Δήμο Βελημαχίας (από 1837 Δήμος Πανιών). Στις 21/06/1836 (ΦΕΚ 28Α) από την Επαρχία Διποταμίας όπου άνηκε, υπάγεται στην Επαρχία Γορτυνίας. Στις 08/03/1841 (ΦΕΚ 5Α) το Μοναστηράκι αποσπάται από τον Δήμο Πανιών και προσαρτάται στον Δήμο Ελευσίνος. Στις 24/08/1912 (ΦΕΚ 252Α), με την θέσπιση του των κοινοτήτων, δημιουργήθηκε η Κοινότητα Μοναστηρακίου. Στις 04/12/1997 (ΦΕΚ 244Α) και σύμφωνα με την Διοικητική Μεταρρύθμιση «Καποδίστριας» (Ν. 2539/97) η άλλοτε Κοινότητα Μοναστηρακίου θα αποτελέσει δημοτικό διαμέρισμα του Δήμου Κοντοβάζαιανας. Στις 07/06/2010 (ΦΕΚ 87Α) σύμφωνα με το Διοικητική Μεταρρύθμιση «Καλλικράτης» (Ν. 3852/2010), το χωριό προσαρτάται στον Δήμο Γορτυνίας και το πρώην δημοτικό διαμέρισμα Μοναστηρακίου αποτελεί πλέον τοπική κοινότητα.
Το Αγριογούρουνο του Θανάτου

Περίληψη

Ένας τερατώδες αγριογούρουνο τρομοκρατεί την Αυστραλιανή ύπαιθρο. Το πρώτο θύμα είναι ένα μικρό παιδί που σκοτώνεται. Ο παππούς του παιδιού παραπεμφθεί σε δίκη για τη δολοφονία του παιδιού, αλλά αθωώθηκε. Το επόμενο θύμα είναι μια τηλεοπτική δημοσιογράφος από την Αμερική. Ο σύζυγός της ο Κάρλ πηγαίνει εκεί και αρχίζει να αναζητά την αλήθεια. Οι κάτοικοι της περιοχής δεν θα τον βοηθήσουν πραγματικά, αλλά ένας γέρος κυνηγός και μια γεωργός τον βοηθάν με σκοπό να βρει το θηρίο και να το σκοτώσει.

Παραγωγή

Μέχρι τις αρχές της δεκαετίας του 1980 ο Αυστραλός Ράσελ Μούλκαχυ είχε καθιερωθεί ως ένας από τους κορυφαίους σκηνοθέτες μουσικών βίντεο στον κόσμο. Ήθελε να γυρίσει ταινίες, αλλά σε εκείνο το σημείο του είχαν μόνο προσφέρει μιούζικαλ - μια συνέχεια για το Flashdance που δεν έγινε ποτέ και το Space Riders - το οποίο δεν ήθελε να κάνει. Του προσφέρθηκε το Razorback τον Αύγουστο του 1982 και αποδέχθηκε την δουλειά. Η ταινία γυρίστηκε κυρίως στο Μπρόκεν Χιλ.

Κυκλοφορία

Το Razorback απέφερε συνολικά 801.000 δολάρια στο box office στην Αυστραλία. Η ταινία είχε περιορισμένες προβολές στους κινηματογράφους στην Αμερική από την Warner Bros. το Νοέμβριο του 1984. Aπέφερε 150.140 δολάρια στο box office.
Η ταινία κυκλοφόρησε επίσημα σε DVD στην Αυστραλία από την Umbrella Entertainment στις 21 Σεπτεμβρίου 2005. Το Razorback κυκλοφόρησε επίσης στις Ηνωμένες Πολιτείες από την Warner Home Video το 2009 ως μέρος της Συλλογής Warner Archive.

Υποδοχή

Το Razorback έλαβε θετικές κριτικές από κριτικούς και κοινό. Ο Clint Morris του Moviehole αποκάλεσε την ταινία «Σαγόνια με κινούμενη ουρά! Τρομακτικό και διασκεδαστικό! " Ο Chuck O'Leary της Fantastica Daily έδωσε μια θετική κριτική, λέγοντας "Η ατμόσφαιρα των απομονωμένων περιοχών της Αυστραλίας την κάνει μια αξιοπρεπή ταινία με μεγάλο και ανεξέλεγκτο τέρας».